# Arndt Pekurinen

### Wikipedia

Arndt Juho Pekurinen (29. elokuuta 1905, Juva – 5. marraskuuta 1941 Vienan korvessa, Suomussalmen rintamalla) oli jatkosodan aikaan teloitettu suomalainen pasifisti. Pekurisen pasifismi oli absoluuttista: hän ei hyväksynyt minkäänlaista väkivaltaa ja kieltäytyi kaikesta armeijaa hyödyttävästä työstä, mutta oli valmis palvelemaan siviilipalveluksessa jossakin muussa valtion osoittamassa työssä.

Pekurinen tuomittiin aseistakieltäytymisen vuoksi vankilaan useita kertoja. Vuosina 1929–1932 häntä pidettiin vankilassa kolme vuotta. Tänä aikana hän joutui myös Lapuan liikkeen muiluttamaksi. Talvisodan puhjettua hän sai yhdeksän kuukauden tuomion vuonna 1940.

Pekurisen tapaus huomattiin myös ulkomailla, ja hänen tuekseen laadittiin vuonna 1930 vetoomus Suomen silloiselle puolustusministerille Juho Niukkaselle. Vetoomuksen allekirjoittivat 60 Yhdistyneen kuningaskunnan parlamentin jäsenen lisäksi muun muassa H. G. Wells, Henri Barbusse ja Albert Einstein. Suomen ensimmäinen siviilipalveluslaki astui voimaan 14. huhtikuuta 1931, ja se tunnettiin nimellä Lex Pekurinen. Laki oli voimassa vain rauhan aikana.

Vuonna 1941 Pekurinen määrättiin rintamalle. Käskyssä määrättiin huolehdittavaksi, että Pekurinen tarttuu aseeseen ja käyttää sitä. Hänet määrättiin etulinjaan III armeijakunnan rintamalle. Pekurinen kieltäytyi tästä, kuten hän oli tehnyt koko elämänsä ajan. Tämän vuoksi tuleva Mannerheim-ristin ritari, kapteeni Pentti Valkonen määräsi Pekurisen teloitettavaksi. Vasta kolmas Pekurisen teloittajaksi määrätty sotilas suostui tehtävään. Teloitus pantiin toimeen Suomussalmella 5. marraskuuta 1941.

Pekurinen ja hänen kohtalonsa olivat pitkään unohduksissa, kunnes kirjailija Erno Paasilinna kirjoitti Pekurisen elämäkerran Rohkeus – Arndt Pekurisen elämä ja teloitus. Kirjan pohjalta on tehty näytelmä. Paasilinna päättää kirjansa sanoihin: "Pekurinen taisteli turhaan. Hän tiesi sen itse, koska jäi yksin ja sen takia joutui eristetyksi ja tuhon omaksi." Pekurinen on haudattu Helsinkiin Malmin hautausmaalle.

Helsingissä vihittiin Arndt Pekurisen puisto 19. toukokuuta 2006. Puisto sijaitsee Itä-Pasilassa Rauhanaseman vieressä. Päätöksen asiasta teki Helsingin kaupunginvaltuusto äänin 53–32. Kokoomuksen ryhmä valtuustossa olisi halunnut pudottaa Pekurisen nimen pois puiston nimestä ja RKP:n ryhmä ehdotti puiston nimeksi Maanpuolustuspuistoa.

Suomalainen rap-artisti Avain teki Punainen tiili -albumiinsa "Ruokaa, ei aseita" -kappaleen, joka kunnioittaa Pekurisen elämää.

Pekurinen äänestettiin Suuret suomalaiset -ohjelmassa sijalle 54.

## [muokkaa] Lähteitä

- Erno Paasilinna (1998): Rohkeus – Arndt Pekurisen elämä ja teloitus, Kustannusosakeyhtiö Otava. ISBN 951-1-13242-3
- Jämsän kirjaston sivu kirjasta ja Pekurisesta
- Näytelmäluento Arndt Pekurisesta

Haettu osoitteesta http://fi.wikipedia.org../../../a/r/n/Arndt_Pekurinen_fd58.html

Luokka: Pasifistit

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English
- Nederlands